text: Flere sommerhuse brændt i nat
  04 januar 2014 kl. 08.59
  Igen i nat har der været brand i nogle sommerhuse ved Høll mellem Vejle og Fredericia. Politiet har anholdt tre unge mænd.
  Nattens brande gik ud over tre sommerhuse. To af dem er nedbrændte, mens det tredje er brandskadet, oplyser politiet til TV SYD.
  Politiet tror, at de tre mænd har sat ild til husene, efter de har begået indbrud i dem.
  Der er nu sat ild til i alt fem sommerhuse ved Høll, og et ved As Vig nær Juelsminde.
  Politiet vil ikke sige, om mændene også er mistænkt for de øvrige brande.
  De fremstilles i dag i et grundlovsforhør.
  